Arwetslos

Do hengschde rum wie e alder Jubbe

unn jeder der mennt er kinnt rum dich stubbe

als wärscht du als Mensch garnix meh wert

als geheerscht du garnit meh zur Häärd.

Wo bleibt die Solidarität.

Oft kummt se garnit oft ze spät.

E mancher hegt noch hämlich Freid

den hann mir früher jo beneid.

Jetzt gebbts fa denne schlechde Zeide

der soll jetzt ruhig mol uns beneide.

E jeder will nurs beschde hann

was geht der Arwetslos uns an.

Die Hauptsach mir sinn nit betroff

unn do druff wird äner gesoff.

Mir kinne uns noch alles leischde

dofor gehn mir aach Sunndachs beischde.

Die wisse nit wie schnell das geht

unn ma vor zune Diere steht.

Du stehscht um Arwetsamt wien Dummer

wirscht uffgeruf nur noch mit Nummer

vun Leit die du oft Freund genennt

wirscht plötzlich du nimmeh gekennt.

Du stehscht im Abseits s Geld wird knapp

uff Ämder hallschde s bescht die Klapp

sunscht heischt es gleich, was will der blos,

das iss doch nur de Arwetslos.

Wie arm unser Gesellschaft ist

dass sie e Mensch so schnell vergisst.

Herr Gott jetzt mach bewahr uns blos

vor diesem Schicksal – Arwetslos.

Reiner Thielen